kobi-rajibkar_porichiti
কবি রাজীব কর এর শৈশব, কৈশোর ও যৌবন সবই কেটেছে কলকাতার এন্টালিতে | পিতা শ্রী
নরেশচন্দ্র কর ও মাতা শ্রীমতী সুমিত্রা কর | এন্টালি মার্কেটে একটি ছোট্ট পানের দোকান থেকে সাত ভাই
বোনের সংসার চালাতে বাবাকে হিমসিম খেতে হোতো | দারিদ্য যেন তাঁর পরিবারের আর এক সদস্য !
তাই কবির বড় হয়ে ওঠার গল্পটি যেন "গদ্যময়" | পঞ্চম শ্রেণী থেকেই নিজের পড়ার খরচ সম্পূর্ণভাবে
নিজেই জোগাড় করে এসেছেন, কঠোর পরিশ্রম ও বড় হয়ে ওঠার অদম্য বাসনার চালিকাশক্তির জোরে |
হেন কাজ নেই যা কবি করেন নি জীবনে টিকে থেকে পড়া চালিয়ে যেতে | এন্টালি মার্কেটে ক্ষুদ্র ব্যবসা, পান,
লজেন্স, অতি ক্ষুদ্র সিজনাল ব্যবসা যেমন ঘুড়ি বিক্রী, এমন কি শিয়ালদা স্টেশনে মোট বহন করার কাজ
করতেও দুবার ভাববার অবকাশ পান নি - অর্থের এমনই সংকট ছিল | সেই সময়ে একটি প্রেস এ কাজ
করতে করতে তাঁর যক্ষা হয়ে যায় | রাজীব কর হার মানেন নি | এই গদ্যময় জীবনও তাঁর কবিতা রুখতে
পারে নি | এন্টালি মার্কেটের নিরক্ষর মানুষদের, সাক্ষরতার আশির্বাদের চরণামৃতের ছিটে তাঁদের কাছে
পৌঁছে দিয়েছেন, নিজের চেষ্টায়, সরকারী নিরক্ষরতা দূরিকরণ প্রকল্পেরও অনেক আগে |
মাধ্যমিক পাশ করেছেন মথুরানাথ জগদীশ বিদ্যাপীঠ, কলকাতা থেকে | সেখানেই লেখার হাতেখড়ি - স্কুলের
দেওয়াল-পত্রিকা "বলাকা"র তিনিই ছিলেন সম্পাদক | এরপর কলকাতা বিশ্ববিদ্যালয়ের অন্তর্গত বঙ্গবাসী
কলেজ থেকে স্নাতক ও স্নাতকোত্তরে ফার্স্ট ক্লাস নিয়ে বাংলা তে M.A. পাশ করেন ১৯৯২ সালে | কলেজেও
তিনিই সম্পাদনা এবং অলংকরণ করেছেন দেওয়াল পত্রিকা "জৈত্র" | এর পর B.Ed পাশ করে কলকাতার
"বালিগঞ্জ গভমেন্ট হাই স্কুলে " শিক্ষকতার কাজে যোগ দেন |
জীবনই তাঁর কবিতার মূল উত্স ও উপাদান | বৈচিত্রময় জীবন, এত রকমের অভিজ্ঞতা, এত ঘাত-প্রতিঘাত
সব তাঁর কবিতায় আত্মজিজ্ঞাসা, শ্লেষ, ব্যাঙ্গ, বিদ্রুপের মধ্য দিয়ে ফুটে ওঠে | প্রথম কাব্যগ্ন্থ "শ্যাওলাদের
মিহি আলোচনা" (১৯৯৬) | এ ছাড়া "বিষাদবতী মেঘ" (২০০০), "যতবার ভাঙছে জল (২০০৬) উল্লেখনীয় |
২০০১ সালে তাঁর দুটি কবিতা, Haowa 49 Publication থেকে তাঁদের Post Modern Bangla Poetry 2001 গ্রন্থে
অনুবাদ করে প্রকাশিত হয়েছে | এ ছাড়া তাঁর কবিতা দেশ পত্রিকা সহ অন্যান্য পত্র পত্রিকাতে নিয়মিত
প্রকাশিত হয়ে আসছে | তিনি "কবি গোপাল ভৌমিক স্মৃতি পুরস্কার, ১৪০৩" এ ভূষিত হন | তাঁর কবিতার
প্রসংশা করেছেন সৈয়দ মুজতবা সিরাজ, প্রফুল্লরায়, জয় গোস্বামীর মত কবি-সাহিত্যিক |
শুধু কবিতা লেখা নয়, আবৃত্তিতেও কবির সমান দখল | "বাণীদীপা" আবৃত্তি শিক্ষণ কেন্দ্রের ছাত্র হয়ে বহু
পুরস্কারে ভূষিত হয়েছেন | মহাশ্বেতা দেবী, কবি বীরেন্দ্র চট্টোপাধ্যায়, বরেন গঙ্গোপাধ্যায়, সোমনাথ
চট্টোপাধ্যায়, সুভাষ চক্রবর্তী প্রভৃতি বিশিষ্ট ব্যক্তিদের কাছ থেকে পুরস্কার গ্রহণ করার সৌভাগ্য তাঁর
হয়েছে | এ ছাড়া কবি আরও নানা রকমের গঠনমূলক কাজের সঙ্গে জড়িত আছেন | "রবীন্দ্র মৈত্র স্মৃতি
পাঠাগার" এর বিকাশে তাঁর যথেষ্ট অবদান রয়েছে | এই পাঠাগারের পূজার জন্য নিজের হাতে বানিয়েছেন
সরস্বতী প্রতিমা |
শ্রদ্ধার সঙ্গে স্মরণ করেন তাঁদের যাঁরা তাঁকে জীবনে নানাভাবে সাহায্য করেছেন | তাঁদের মধ্যে আছেন
স্কুলের ইংরেজীর স্যার শ্রী বিনয় ভট্টাচার্য, কলেজের অধ্যাপক ডঃ সৌমেন্দ্র গঙ্গোপাধ্যায়, তাঁর অকাল
প্রয়াত দুই দিদি, এবং বহু বন্ধু বান্ধব | আর এক জন হলেন স্ত্রী শ্রীমতী সুপর্ণা কর | আলাপ হয় ১৯৮৮ সালে
এবং বিয়ে ১৯৯৬ | তাঁদের এক কন্যা মেঘবর্ণা যে মাত্র ৬ বছর বয়সেই গল্প লেখায় হাত পাকানো শুরু
করেছে, কিছু প্রকাশিত হতে শুরুও হয়েছে !
এই সাইটে তাঁর কিছু কবিতা প্রকাশিত করতে পেরে আমরা আনন্দিত |
যোগাযোগ : পূরবী কো-অপারেটিভ হাউসিং, ব্ লক - এফ, ফ্ল্যাট ৮,
১/১৬০ বৈষ্ণবঘাটা পাটুলি টাউনশিপ, কলকাতা ৭০০০৯৪,
দূরভাষ : ৯১ ৩৩ ২৪৬২১২০৫     চলভাষ: ৯১ ৯৪৩৩০৫২১৫৩
